Tronkstraf vir verkeersman wat omkoopgeld soekZahid Bhayat (Foto: Valke) ’n Hoofwegpatrolliebeampte van Potchefstroom in Noordwes sal vir die volgende twee jaar agter tralies moet deurbring nadat hy omkoopgeld by verskeie motoriste op die N12 tussen Potchefstroom en Klerksdorp geëis het. Die 44-jarige Zahid Bhayat is Donderdag in die landdroshof in Klerksdorp skuldig bevind en tot vier jaar tronkstraf gevonnis, waarvan twee jaar vir vyf jaar opgeskort is. Die vonnis volg vyf jaar nadat Bhayat in 2017 in hegtenis geneem is. ’n Ondersoek het destyds onthul dat Bhayat verskeie luukse motors voorgekeer en die bestuurders van die motors daarvan beskuldig het dat hulle die spoedgrens oorskry het. Hy het gedreig om die bestuurders vir die beweerde spoedoortreding in hegtenis te neem voor hy omkoopgeld van nie minder nie as R2 000 geëis het. Kapt. Tlangelani Rikhotso, woordvoerder van die Valke, sê die ondersoek is destyds gelas nadat die Valke ’n klagte daaroor ontvang het. Bhayat het sedertdien sy inhegtenisneming op 12 Desember 2017 verskeie kere in die hof verskyn voor hy gister gevonnis is. Zahid Bhayat (Foto: Valke)